- Det havde jeg godt nok ikke lige regnet med. Sådan lød reaktionen, da Brian Storgaard fra Assens, da han onsdag fik lov til at prøvekøre den kandidattest , TV2 Nord i dag præsenterer i samarbejde med en række danske medier. Brian Storgaard, der arbejder som pædagogisk assistent, havde på forhånd regnet med, at Dansk Folkeparti skulle have hans stemme ved byrådsvalget denne gang. Men efter at have svaret på de 25 politiske spørgsmål, viste det sig at han faktisk var mere enig med en kandidat Det Konservative Folkeparti, der er opstillet i Mariagerfjord Kommune. - Og den konservative kandidat Laura Holm er jo faktisk fra Assens, hvor jeg bor. Det kunne da godt være, jeg skulle støtte min lokale kandidat, siger han. Det overraskende resultat af kandidattesten kan godt gå hen at få indflydelse på, hvor krydset bliver sat, lyder det fra den Assens-boeren. - Jeg er ikke så fastlåst fra valg til valg, så jeg tror, jeg vil have læst lidt mere op på, hvad Det Konservative Folkeparti står for, lyder det fra Brian Storgaard. Hvordan virker kandidattesten? Når du åbner kandidattesten, kan du vælge din kommune, hvorefter vi beder dig svare på 25 politiske spørgsmål, vi allerede har givet alle kandidaterne i din kommune mulighed for at svare på. Ved at sammenligne dine svar med kandidaternes svar kan vi vise de lokale kandidater, der ligger tættest på dine politiske holdninger. Du kan efter testen se kandidaternes uddybende forklaringer til hvert spørgsmål. For Mahdi Abdi Ali fra Svenstrup var testresultatet ikke overraskende. Han erklærede før testen, at han ville stemme socialdemokratisk på en kandidat, han allerede kender, og kandidattesten afslørede, at han er 82 procent enig med kandidater fra henholdsvis SF og Socialdemokratiet. - Det overrasker mig ikke, for jeg ser mig selv som socialist, siger Mahdi Abdi Ali. Resultat af et omfattende samarbejde Det er første gang, at så godt som alle danske regionalmedier gået sammen om at lave en endnu mere lokal kandidattest. Over 130 journalister med lokalkendskab deltager i år i arbejdet med at skrive de lokale spørgsmål. Målet med det historisk store samarbejde er at give danskerne den bedste og mest relevante kandidattest hidtil, så flest mulige danskere kan forberede sig på at stemme til kommunal- og regionsrådsvalget. Du kan læse mere om kandidattesten i dette link.
Fra i dag kan du ved hjælp af en kandidattest, der er tilgængelig på TV2 Nords hjemmeside, finde ud af, hvilke byrådskandidater i din kommune, du er mest enig med.